
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ 

Θέμα: Παράσταση διαμαρτυρίας στη Διεύθυνση Π.Ε. Πειραιά, Δευτέρα 7 Οκτωβρίου, στις 14.00
ΑΜΕΣΗ ΚΑΛΥΨΗ ΟΛΩΝ ΤΩΝ ΚΕΝΩΝ!

ΚΟΙΝΟΠΟΙΗΣΗ ΟΛΩΝ ΤΩΝ ΚΕΝΩΝ ΣΤΟΥΣ ΑΝΑΠΛΗΡΩΤΕΣ!

Μετά τη β΄ φάση προσλήψεων αναπληρωτών τα σχολεία συνεχίζουν να αντιμετωπίζουν πολλά προβλήματα στην προσπάθεια να διαμορφώσουν τα προγράμματά τους, αφού ακόμη και σήμερα εξακολουθούν να υπάρχουν ελλείψεις εκπαιδευτικών στα σχολεία.
Κατά τη β΄ φάση προσλήφθηκαν 164 λιγότεροι εκπαιδευτικοί απ’ όσους απαιτούνταν για να καλυφθούν πλήρως τα κενά. Οι 120 από αυτούς αφορούν στην παράλληλη στήριξη. Οι ελλείψεις αυτές πλήττουν κυρίως τη λειτουργία του ολοήμερου σχολείου, που ο ρόλος του υποβαθμίζεται, καθώς πολλοί εργαζόμενοι γονείς δυσκολεύονται και αναγκάζονται να χάσουν ακόμα και το μεροκάματό τους, προκειμένου να πάρουν πρόωρα τα παιδιά τους από το σχολείο.
Έτσι, για μια ακόμη φορά, η λειτουργία του σχολείου κινείται στο πλαίσιο της δημοσιονομικής προσαρμογής στους οικονομικούς δείκτες και όχι με κριτήριο τα μορφωτικά και εργασιακά δικαιώματα.  
Την ευθύνη έχει η κυβέρνηση και οι πολιτικές της λιτότητας και των περικοπών που εφαρμόζει και στην εκπαίδευση.  

Την ίδια στιγμή η Διεύθυνση Π.Ε. Πειραιά δεν έδωσε, για μια ακόμη φορά, όλα τα κενά στους συναδέλφους και αρνείται να κάνει δεκτά όλα τα αιτήματα για βελτίωση θέσης των συναδέλφων αναπληρωτών που προσλήφθηκαν στην α΄ φάση.

Η  κάλυψη των μορφωτικών αναγκών των μαθητών πρέπει να έχει καθολικό χαρακτήρα και δεν μπορεί να γίνεται σε βάρος των εργασιακών δικαιωμάτων των εκπαιδευτικών. Καταγγέλλουμε κάθε ανάλογη διαδικασία και καλούμε όλους τους συναδέλφους σε παράσταση διαμαρτυρίας τη Δευτέρα 7 Οκτωβρίου, στις 14.00, στη Διεύθυνση Π.Ε. Πειραιά,  για να απαιτήσουμε:
- Να γίνει άμεσα Γ΄ φάση προσλήψεων και να καλυφθούν όλα τα κενά.  
- Να μην αποκρύπτονται, αλλά να ανακοινώνονται όλα τα κενά ώστε να μην περιορίζεται το δικαίωμα της ελεύθερης επιλογής των συναδέλφων αναπληρωτών.  
- Να ικανοποιηθούν τα αιτήματα για βελτίωση θέσης των συναδέλφων αναπληρωτών που προσλήφθηκαν κατά την πρώτη και δεύτερη φάση.

ΓΙΑ ΤΟ  Δ.Σ.
	Ο ΓΕΝ. ΓΡΑΜΜΑΤΕΑΣ

